સંસારમાં પડ્યાં એટલે આપ-લે કર્યા વગર તો છૂટકો જ નથી. જરૂર હોય કે તકલીફ હોય ત્યારે મિત્રો કે સગાં-વહાલાં પાસે મદદ લેવી પડે. સામે ક્યારેક એવી મદદ કરવી પણ પડે. અણીને વખતે મદદ કરો અને સામા માણસની જિંદગી બની જાય એવું બને. મોટા ભાગના કૌટુંબિક કિસ્સાઓમાં એક વાર મદદ કરો પછી સામેનો માણસ તેને પોતાનો હક્ક માની બેસે છે અને વારેવારે એ મદદની આશા રાખતો થઈ જાય છે. ‘મદદ લેવી’ એ એટલો સહેલો રસ્તો છે કે સામાન્ય રીતે મદદ લેનારને તેની ટેવ પડી જાય છે. મદદ કરીને ક્યારે હાથ પાછો ખેંચી લેવો તે આવડવું જોઈએ, નહીં તો જીવનભર મદદ લેનાર માણસ પોતાના પગ પર ઊભો થશે જ નહીં! ક્યારેક એવું પણ સંભળાવશે કે તમારી પાસે પૈસા હતા તો મદદ કરી! આવે વખતે મદદ જતી કરી પોતાની મહેનતના બળે જ આગળ આવનાર વ્યક્તિને ચોક્કસ સલામ કરવાનું મન થાય.